Et publiku huvi kahe kohaliku suure madistamise vastu väheneb, selles pole midagi imestada. Rock ja  Kalev kohtusid tänavu korra hooaja eel, siis karikafinaalis, lisaks on kavas kaks mängu Balti liiga ja miskipärast veel neli Eesti meistriliiga põhiturniiril. Kusjuures kõikide teiste koduste rivaalidega kohtuvad Kalev ja Rock meistriliiga põhihooajal kaks korda. Kalevi ja Rocki juhtide soov omavahel rohkem mängida ja piletiraha korjata on ühelt poolt mõistetav, aga kui võimalik seitsmemänguline finaalseeria juurde liita, teeb see aasta jooksul kokku juba 15 omavahelist kohtumist.